Vist que l'Ordre EMO/38/2013, de 28 de febrer, va establir els serveis mínims en la vaga formulada pel comitè de vaga a l'empresa Bus Nou Barris, SLU, des del dia 4 de març fins al dia 8 de març de 2013, en dues franges horàries, de 7:40 a 9:00 hores i de 17:00 a 18:40 hores, i a partir de les 00:00 hores del dia 11 de març, amb caràcter indefinit, i que afecta a tota la plantilla de l'empresa;
Vist que l'article 1 de l'Ordre esmentada fixa el 40% del servei habitual en les franges horàries de 06:30 a 09:30 hores i de 16:00 a 20:00 hores i 20% del servei habitual en la resta del dia a partir de l'11 de març de 2013.
Atès que en data 18 d'abril de 2013 té entrada un informe emès per l'Ajuntament de Barcelona sobre seguiment de la vaga, en el qual es fa palès que els serveis mínims fixats fins a la data pel servei que presta l'empresa Bus Nou Barris, SLU són manifestament deficients atenent a les necessitats de la població resident a la zona, caracteritzada per una orografia complicada, amb fortes pendents, i sense cap tipus de transport alternatiu, sobretot tenint en compte que la població resideix majoritàriament en la part alta de la muntanya, fet que implica que la majoria de la població ha d'efectuar els desplaçaments a peu cap a la zona baixa del barri per anar a l'escola, als comerços, als llocs de treball i a altres equipaments, sense que això sigui possible o fàcil quan es tracta d'infants, gent gran o persones discapacitades i que s'ha traduït situacions d'absentisme laboral, escolar, incompliment de visites al centre d'atenció primària i aïllament de gent gran i de persones discapacitades;
Atès que el caràcter d'indefinit de la vaga, des del 11 de març de 2013, ha comportat un major nivell de sacrifici pels usuaris en l'exercici dels seus drets, el qual es tradueix en què moltes necessitats per mobilitat no obligada es converteixen en desplaçaments obligats com a conseqüència de la llarga durada de la vaga, alhora que s'incrementen els sacrificis dels treballadors o estudiants que tenen un horari que finalitza, suspèn o s'inicia entre les 14'00h i 16'00h, fora de les anomenades hores punta i, malgrat l'existència d'un percentatge reduït de servei, aquest ha resultat insuficient, i la vaga ha provocat càrregues que han implicat un considerable cost addicional per als afectats i a les famílies.
Igualment, la capacitat substituïdora que han donat altres serveis de transport, en una zona com l'afectada per la vaga, no ha quedat assegurada durant tants dies consecutius de vaga;
Atès que la doctrina fixada pel Tribunal Constitucional sobre el dret de vaga en les sentències 11/1981, 26/1981, 33/1981, 1/1986, 53/1988, 27/1989 i 43/19, entre d'altres, determina que el dret de vaga, com tot dret, pot experimentar limitacions o restriccions en el seu exercici derivades de la seva connexió amb altres drets o béns constitucionalment protegits, i que la consideració de dret essencial no significa la supressió del dret de vaga dels treballadors; igualment, la vaga ha de mantenir una capacitat de pressió suficient com per aconseguir els seus objectius davant l'empresa, en principi destinatària del conflicte, la qual cosa implica que no se li ha d'afegir la pressió addicional del dany innecessari que pateix la comunitat com a usuària dels serveis públics i una major afectació en el drets dels ciutadans, com en aquest cas, per l'extensió temporal de la vaga;
Atès que les parts, atenent a les raons abans exposades, han arribat a un acord en data 18 d'abril de 2013 per incrementar els serveis mínims, però que resulta insuficient per garantir el servei essencial de transport que presta l'empresa Bus Nou Barris, SLU;
És en atenció de les raons exposades que es considera adient modificar el percentatge de servei que regula l'article 1 de l'Ordre EMO/38/2013, de 28 de febrer, per la qual es garanteix el servei essencial de transport de viatgers que realitza l'empresa Bus Nou Barris, SLU, en el tram de vaga indefinida a partir de l'11 de març de 2013 i fixar el 60% del servei habitual durant les franges horàries de 6:30 a 9:30h i de 16:00 a 20:00h i del 30% del servei la resta del dia;
Modificar l'article 1 de l'Ordre EMO/38/2013, de 28 de febrer, per la qual es garanteix el servei essencial de transport de viatgers que realitza l'empresa Bus Nou Barris, SLU, en els termes que s'indiquen a continuació:
Franges horàries de 6:30 a 9:30h i de 16:00 a 20:00h: 60% del servei habitual.
Es mantindrà el servei indispensable per poder donar la infraestructura imprescindible per al funcionament dels serveis mínims establerts, i poder reiniciar el servei.
S'haurà de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, d'acord amb el comitè de vaga, podrà establir la distribució del nombre d'autobusos per línia, sempre que en còmput global no superi els màxims fixats anteriorment.